Document ID: 32012R0380
Publication Date: 2012-05-03

Content:
REGOLAMENT TAL-KUMMISSJONI (UE) Nru 380/2012
tat-3 ta’ Mejju 2012
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar il-kondizzjonijiet ta’ użu u l-livelli ta’ użu għall-addittivi tal-ikel li fihom l-aluminju
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
Billi:
(1)
L-Anness II mar-Regolament (KE) Nru 1333/2008 jistipula lista tal-Unjoni ta' addittivi tal-ikel approvati għall-użu fl-ikel u l-kondizzjonijiet tal-użu tagħhom.
(2)
L-Awtorità Ewropea għas-Sikurezza tal-Ikel (EFSA), fl-opinjoni tagħha tat-22 ta’ Mejju 2008 (2) irrakkomandat it-tnaqqis tal-assorbiment tollerabbli ta’ kull ġimgħa (TWI) għall-aluminju għal 1mg/kg tal-piż tal-ġisem fil-ġimgħa. Barra minn hekk, l-EFSA tqis li t-TWI rivedut ġeneralment jinqabeż fil-każ ta’ min jikkonsma ħafna, speċjalment tfal, f’parti sinifikanti tal-Unjoni.
(3)
L-EFSA tqis li r-rotta ewlenija ta’ espożizzjoni għall-komposti tal-aluminju għall-popolazzjoni inġenerali hija permezz tal-ikel, kemm bħala konsegwenza tal-preżenza naturali tal-aluminju fl-ikel kif ukoll tal-komposti tal-aluminju fl-ipproċessar tal-ikel, inklużi l-addittivi tal-ikel. Iżda, l-EFSA mhijiex f’qagħda li tikkwantifika r-rwol rispettiv ta’ kull sors minħabba d-diżinn tal-istudji tad-dieta tal-bniedem u l-metodi analitiċi użati, li jiddeterminaw biss il-kontenut ta’ aluminju totali fl-ikel.
(4)
L-Anness II tar-Regolament (KE) Nru 1333/2008 jawtorizza l-użu tal-addittivi tal-ikel li fihom l-aluminju f’għadd wiesa’ ta’ prodotti tal-ikel, ta’ sikwiet f’livelli massimi permessi għoljin ħafna jew mingħajr ebda indikazzjoni tal-livelli massimi ta’ konċentrazzjoni (Quantum satis).
(5)
L-Anness II tar-Regolament (KE) Nru 1333/2008 u r-Regolament tal-Kummissjoni (UE) Nru 231/2012 li jistabbilixxu l-ispeċifikazzjonijiet għall-addittivi tal-ikel elenkati fl-Annessi II u III tar-Regolament (KE) Nru 1333/2008 tal-Parlament Ewropew u tal-Kunsill (3) jawtorizzaw l-użu ta’ xi kuluri li jista’ jkun fihom l-aluminju f’forma ta’ lakki f’għadd wiesa’ ta’ prodotti tal-ikel, ġeneralment mingħajr ebda indikazzjoni tal-livelli massimi ta’ konċentrazzjoni ta’ aluminju fil-lakki.
(6)
Għalhekk huwa xieraq li jiġu emendati l-kundizzjonijiet attwali ta’ użu u jonqsu l-livelli ta’ użu għall-addittivi tal-ikel li fihom l-aluminju, inklużi l-lakki tal-aluminju, biex ikun żgurat li t-TWI rivedut ma jinqabiżx.
(7)
Billi l-prassi tal-manifattura ilha għexiren ta’ snin tuża ammonti ogħla ta’ addittivi tal-ikel, għandu jingħata perjodu tranżitorju sabiex l-operaturi tan-negozju tal-ikel jadattaw għar-rekwiżiti l-ġodda stabbiliti f'dan ir-Regolament għall-użi tal-addittivi tal-ikel li fihom l-aluminju għajr il-lakki.
(8)
L-ittikkettar tal-kontenut ta’ aluminju fil-lakki tal-aluminju mhux biex jinbiegħu lill-konsumatur aħħari bħalissa huwa kwistjoni ta’ għażla. Għandu jsir obbligatorju fi żmien 12-il xahar mid-dħul fis-seħħ ta’ dan ir-Regolament sabiex il-manifatturi tal-ikel li jużaw il-lakki tal-aluminju jadattaw għal-limiti massimi proposti għal dawn il-lakki. Għaldaqstant għandu jiġi stipulat perjodu tranżitorju itwal minn 12-il xahar li jippermetti lill-operaturi fin-negozju tal-ikel jadattaw għar-rekwiżiti l-ġodda stipulati f’dan ir-Regolament.
(9)
L-Anness II kif emendat bir-Regolament tal-Kummissjoni (UE) Nru 1129/2011 (4) huwa fil-prinċipju applikabbli mill-1 ta’ Ġunju 2013. Sabiex tkun iffaċilitata l-implimentazzjoni effettiva tal-Anness II jixraq li fl-Anness jidħlu l-perjodi ta’ applikazzjoni li ma jibdewx fl-1 ta’ Ġunju 2013 u li jiġu wara d-dħul fis-seħħ ta’ dan ir-Regolament.
(10)
Il-kerjer bentonajt E 558, li fih l-aluminju, ma għadux jintuża iktar skont l-informazzjoni mibgħuta mill-manifatturi tal-ikel. Għalhekk mhux inkluż fil-Parti 1 tal-Anness III tar-Regolament (KE) Nru 1333/2008 u għandu wkoll jitħassar mil-lista tal-addittivi kollha fil-Parti B tal-Anness II tar-Regolament (KE) Nru 1333/2008.
(11)
L-addittivi tal-ikel, is-silikat tal-kalċju tal-alumunju E 556 u s-silikat tal-aluminju (kaolin) E 559, għandhom jitħassru mil-lista tal-addittivi kollha fil-Parti B tal-Anness II tar-Regolament (KE) Nru 1333/2008, billi dawn is-sustanzi jistgħu jiġu sostitwiti minn addittivi oħrajn tal-ikel.
(12)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponiehom,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ma’ dan ir-Regolament.
Artikolu 2
1. L-ikel li mhux konformi mad-dispożizzjonijiet stabbiliti f’dan ir-Regolament applikabbli mill-1 ta’ Frar 2014 li tqiegħed b’mod legali fis-suq qabel l-1 ta’ Frar 2014, jista' jkompli jitqiegħed fis-suq sad-data ta' durabbiltà minima jew skadenza tiegħu.
2. B’deroga mill-paragrafu 1, l-ikel li fih il-lakki tal-aluminju u li mhux konformi mad-dispożizzjonijiet stabbiliti f’dan ir-Regolament applikabbli mill-1 ta’ Awwissu 2014, li tqiegħed b’mod legali fis-suq qabel l-1 ta’ Awwissu 2014, jista' jkompli jitqiegħed fis-suq sad-data ta' durabbiltà minima jew skadenza tiegħu.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri.
Magħmul fi Brussell, it-3 ta’ Mejju 2012.

Metadata:
Eurovoc Level 1 Categories: 100147
100149
100160
100157
Eurovoc Level 2 Categories: 100191
100259
100257
100270
100215
100196
Eurovoc Level 3 Categories: 13
2479
6052
2449
1882
2735
1268
All Eurovoc Categories: 1284
1442
1446
192
2735
3618
5451
6039
6569